Document ID: 32014R0732

NEUVOSTON ASETUS (EU) N:o 732/2014,
annettu 3 päivänä heinäkuuta 2014,
asetusten (EY) N:o 754/2009 ja (EU) N:o 43/2014 muuttamisesta tiettyjen kalastusmahdollisuuksien osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Euroopan yhteisön sekä Tanskan hallituksen ja Grönlannin maakuntahallituksen välisessä kalastuskumppanuussopimuksessa (1) ja sen pöytäkirjassa (2) määrätään, että unioni saa 7,7 prosenttia saatavilla olevasta villakuoreen suurimmasta sallitusta saaliista (TAC), joka kalastetaan Grönlannin vesillä ICES-suuralueilla V ja XIV.
(2)
Neuvoston asetuksessa (EU) N:o 43/2014 (3) on unionille vahvistettu 0 tonnin kiintiö vuodeksi 2014 villakuorekannalle Grönlannin vesillä ICES-suuralueilla V ja XIV, ja kiintiötä sovelletaan 30 päivään huhtikuuta 2014 asti.
(3)
Unioni vastaanotti 16 päivänä kesäkuuta 2014 Grönlannin viranomaisilta tiedon, että villakuoreen TAC, johon sisältyvät Grönlannin vedet ICES-suuralueilla V ja XIV, oli ennakoitu 450 000 tonniksi kalastuskaudelle 2014-2015 ja alkuperäiseksi kiintiöksi 225 000 tonnia. Sen vuoksi olisi vahvistettava asianomainen unionin kiintiö kyseiselle kalastuskaudelle.
(4)
On tarpeen oikaista punasimppukannalle kansainvälisillä vesillä alueilla I ja II määritetty TAC ja grönlanninpallakselle Grönlannin vesillä ICES-suuralueilla V ja XIV määritetty TAC. Lisäksi on tarpeen oikaista kaksi makrillia koskevaa TACia kattamaan unionin ja Färsaarten keskinäiset pääsyä toistensa vesille koskevat järjestelyt. Lisäksi aluetta, jolle Färsaarten alukset voivat saada kalastuslupia makrillin pyyntiin, olisi muutettava vastaavasti.
(5)
Länsi- ja Keski-Tyynenmeren kalastuskomissio (WCPFC) on 8. sääntömääräisessä istunnossaan hyväksynyt kiellon pitää aluksella, jälleenlaivata, varastoida ja purkaa valkopilkkahaita (Carcharhinus longimanus). Länsi- ja Keski-Tyynenmeren kalastuskomissio (WCPFC) on 9. sääntömääräisessä istunnossaan hyväksynyt vastaavan kiellon haukkahaiden (Carcharhinus falciformis) osalta. Molemmat kiellot olisi pantava täytäntöön unionin oikeudessa. Neuvoston asetuksen (EY) N:o 847/96 (4) mukaisesti olisi määriteltävä kannat, joihin sovelletaan siinä tarkoitettuja eri toimenpiteitä.
(6)
Yhdistynyt kuningaskunta on toimittanut tietoja kahden keisarihummeria kalastavan ja säänneltyjä pyydyksiä, joiden silmäkoko on 80-100 mm, käyttävän alusryhmän turskasaaliista. Ensimmäinen ryhmä kalastaa Firth of Forthilla eli ICES -tilastoruuduissa 41E7 ja 41E6. Toinen ryhmä kalastaa Clydenvuonolla eli ICES -tilastoruuduissa 39E5, 39E4, 40E3, 40E4 ja 40E5. Jälkimmäinen ryhmä merkitsee laajennusta Clydenvuonoa koskevaan voimassa olevaan poikkeukseen alusryhmän sulkemisesta neuvoston asetuksen (EY) N:o 1342/2008 (5) III luvussa säädetyn turskan pyyntiponnistusjärjestelmän soveltamisalan ulkopuolelle neuvoston asetuksen (EY) N:o 754/2009 (6) mukaisesti. Yhdistyneen kuningaskunnan toimittamien tietojen, jotka tieteellis-teknis-taloudellinen kalastuskomitea (STECF) on arvioinut, perusteella voidaan vahvistaa, että edellä mainittujen alusten turskasaaliit poisheitetyt määrät mukaan luettuina eivät olleet yli 1,5 prosenttia kummankaan kyseessä olevan alusryhmän turskan kokonaissaaliista vuoden 2013 hallinnointijaksolla. Kun otetaan lisäksi huomioon näiden kahden alusryhmän kalastustoiminnan seurannan ja valvonnan varmistamiseksi voimassa olevat toimenpiteet ja se, että näiden kahden alusryhmän sisällyttäminen järjestelmään aiheuttaisi kohtuuttoman hallinnollisen rasitteen verrattuna kokonaisvaikutukseen, joka sillä on turskakantoihin, on asianmukaista sulkea kumpikin alusryhmä asetuksen (EY) N:o 1342/2008 III luvussa säädetyn pyyntiponnistusjärjestelmän soveltamisen ulkopuolelle.
(7)
Asetuksessa (EU) N:o 43/2014 säädettyjä saalisrajoituksia sovelletaan 1 päivästä tammikuuta 2014 ja pyyntiponnistusrajoituksia 1 päivästä helmikuuta 2014. Sen vuoksi myös tämän asetuksen saalisrajoituksia ja pyyntiponnistuksia koskevia säännöksiä olisi periaatteessa sovellettava näistä päivistä alkaen. Tällainen taannehtiva soveltaminen ei rajoita oikeusvarmuuden ja luottamuksen suojan periaatteiden soveltamista, sillä asianomaisia kalastusmahdollisuuksia ei ole vielä käytetty loppuun. Haukkahaiden kalastuskielto WCPFC-yleissopimuksen alueella tulee kuitenkin voimaan 1 päivänä heinäkuuta 2014, ja sitä olisi sovellettava tuosta päivästä alkaen. Samalla tavoin olisi villakuoreen TACia Grönlannin vesillä ICAS-suuralueilla V ja XIV sovellettava kalastuskauden alusta eli 20 päivästä kesäkuuta 2014. Koska joidenkin saalisrajoitusten muutos vaikuttaa unionin alusten taloudelliseen toimintaan ja kalastuskauden suunnitteluun, tämän asetuksen olisi tultava voimaan välittömästi sen julkaisemisen jälkeen.
(8)
Asetukset (EU) N:o 43/2014 ja (EY) N:o 754/2009 olisi sen vuoksi muutettava tämän mukaisesti,
ON HYVÄKSYNYT TÄMÄN ASETUKSEN:
1 artikla
Asetuksen (EU) N:o 43/2014 muutokset
Muutetaan asetus (EU) N:o 43/2014 seuraavasti:
1)
Lisätään artikla seuraavasti:
”37 a artikla
Valkopilkkahait
1. On kiellettyä pitää aluksella, jälleenlaivata, varastoida tai purkaa valkopilkkahain (Carcharhinus longimanus) osia tai kokonaisia ruhoja WCPFC-yleissopimuksen alueella.
2. Edellä 1 kohdassa tarkoitettua lajia ei saa vahingoittaa, jos sitä saadaan saaliiksi tahattomasti. Yksilöt on päästettävä heti takaisin mereen.”
2)
Lisätään artikla seuraavasti:
”37 b artikla
Haukkahait
1. On kiellettyä pitää aluksella, jälleenlaivata, varastoida tai purkaa haukkahain (Carcharhinus falciformis) osia tai kokonaisia ruhoja WCPFC-yleissopimuksen alueella.
2. Edellä 1 kohdassa tarkoitettua lajia ei saa vahingoittaa, jos sitä saadaan saaliiksi tahattomasti. Yksilöt on päästettävä heti takaisin mereen.”
3)
Muutetaan asetuksen (EU) N:o 43/2014 liite I A tämän asetuksen liitteen I mukaisesti.
4)
Muutetaan asetuksen (EU) N:o 43/2014 liite I B tämän asetuksen liitteen II mukaisesti.
5)
Muutetaan asetuksen (EU) N:o 43/2014 liite II A tämän asetuksen liitteen III mukaisesti.
6)
Korvataan asetuksen (EU) N:o 43/2014 liite VIII tämän asetuksen liitteessä IV olevalla tekstillä.
2 artikla
Asetuksen (EY) N:o 754/2009 muutokset
Muutetaan asetuksen (EY) N:o 754/2009 1 artikla seuraavasti:
a)
korvataan d alakohta seuraavasti:
”d)
Yhdistyneen kuningaskunnan 18 päivänä kesäkuuta 2009 päivätyssä ja sitä seuranneessa 8 päivänä huhtikuuta 2014 päivätyssä pyynnössä ilmoitettu Yhdistyneen kuningaskunnan lipun alla purjehtiva alusryhmä, joka kalastaa keisarihummeria käyttämällä säänneltyjä pyydyksiä, joiden silmäkoko on 80-100 mm, Clydenvuonolla (ICES -tilastoruudut 39E5, 39E4, 40E3, 40E4 ja 40E5);”
b)
lisätään alakohta seuraavasti:
”m)
Yhdistyneen kuningaskunnan 8 päivänä huhtikuuta 2014 päivätyssä pyynnössä ilmoitettu Yhdistyneen kuningaskunnan lipun alla purjehtiva alusryhmä, joka kalastaa keisarihummeria käyttämällä säänneltyjä pyydyksiä, joiden silmäkoko on 80-100 mm, Firth of Forthilla (ICES -tilastoruudut 41E7 ja 41E6).”
3 artikla
Voimaantulo
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Asetuksen 1 artiklan 2 kohtaa sovelletaan 1 päivästä heinäkuuta 2014.
Asetuksen 1 artiklan 3 ja 6 kohtaa ja liitteessä II olevaa c alakohtaa sovelletaan 1 päivästä tammikuuta 2014.
Asetuksen 1 artiklan 5 kohtaa ja 2 artiklaa sovelletaan 1 päivästä helmikuuta 2014.
Liitteessä II olevaa a alakohtaa sovelletaan 20 päivästä kesäkuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä heinäkuuta 2014.

Labels: 11
6